NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VII. volebné obdobie

Číslo: CRD - 552/2019

**1371a**

# Spoločná správa

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Bélu BUGÁRA, Tibora BASTRNÁKA, Eleméra JAKABA a Ladislava BALÓDIHO na vydanie zákona o príspevku za zásluhy v športovej oblasti vo výboroch v druhom čítaní (tlač 1371)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

 Národná rada Slovenskej republiky uznesením zo 14. mája 2019 č. 1792 sa uzniesla prerokovať návrh poslancov Národnej rady Slovenskej republiky Bélu BUGÁRA, Tibora BASTRNÁKA, Eleméra JAKABA a Ladislava BALÓDIHO na vydanie zákona o príspevku za zásluhy v športovej oblasti vo výboroch v druhom čítaní **(tlač 1371)** a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet

a

Výboru Národnej rady Slovenskej republiky pre vzdelávanie, vedu, mládež
a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K návrhu poslancov Národnej rady Slovenskej republiky Bélu BUGÁRA, Tibora BASTRNÁKA, Eleméra JAKABA a Ladislava BALÓDIHO na vydanie zákona o príspevku za zásluhy v športovej oblasti **(tlač 1371)** zaujali **výbory** Národnej rady Slovenskej republiky tieto **stanoviská:**

**Ústavnoprávny výbor Národnej rady Slovenskej republiky** v uznesení č. 638 z 13. júna 2019,

**Výbor Národnej rady Slovenskej republiky pre financie a rozpočet** v uznesení č. 445 z 18. júna 2019

a

**Výbor Národnej rady Slovenskej republiky pre vzdelávanie, vedu, mládež**v uznesení č. 225 z 11. júna 2019

**zhodne odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov Národnej rady Slovenskej republiky uvedených v III. časti tejto spoločnej správy vyplývajú tieto pozmeňujúce a doplňujúce návrhy:

1. K názvu zákona

V názve zákona sa na konci pripájajú slová „a ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov“.

Uvedené doplnenie sa premietne aj do znenia poznámky pod čiarou k odkazu 59jh v čl. II.

Doplnenie názvu zákona vzhľadom na úpravu v čl. II.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. K čl. I, § 2 ods. 2

V čl. I, § 2 odsek 2 znie:

„(2) Medailovým ocenením na účely tohto zákona je ocenenie zlatou medailou (1. miesto), striebornou medailou (2. miesto) alebo bronzovou medailou (3. miesto) na vybranom medzinárodnom športovom podujatí podľa odseku 1.

Pozmeňujúci návrh legislatívno-technicky upravuje navrhovaný text a formulačne ho zjednodušuje. Návrh súčasne reaguje na nejednotnú formuláciu vo vzťahu k šachu, kde chýba explicitná väzba na vybrané medzinárodné športové podujatie.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. K čl. I, § 3 ods. 1 úvodnej vete, § 3 ods. 1 písm. d) a § 3 ods. 3

V čl. I, § 3 ods. 1 úvodnej vete, § 3 ods. 1 písm. d) a § 3 ods. 3 sa vypúšťajú slová „podľa tohto zákona“.

Pozmeňujúci návrh vypúšťa text, ktorý je nadbytočný vzhľadom na vymedzenie pojmu „príspevok“ v § 2 ods. 3, resp. pojmu „vybrané medzinárodné športové podujatie“ v § 2 ods. 1. Zosúlaďuje sa tým terminológia v rámci návrhu zákona (napr. s § 8 ods. 7, kde sa slová „podľa tohto zákona“ v súvislosti s príspevkom nepoužívajú).

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. K čl. I, § 3 ods. 2

V čl. I, § 3 ods. 2 sa na konci pripája odkaz 1 na poznámku pod čiarou, ktorá znie:

„1) § 92 a 93 Trestného zákona.“.

Nasledujúce odkazy a poznámky pod čiarou sa primerane prečíslujú.

V záujme zvýšenia právnej istoty a uľahčenia aplikácie zákona sa dopĺňa odkaz a poznámka pod čiarou s citáciou príslušných ustanovení Trestného zákona upravujúcich zahladenie odsúdenia.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

**Gestorský výbor odporúča schváliť**

1. K čl. I, § 8

V čl. I sa § 8 dopĺňa novým odsekom 1, ktorý znie:

„(1) Príspevok sa vypláca mesačne v termíne určenom ministerstvom.“.

Nasledujúce odseky sa primerane prečíslujú.

V súvislosti s uvedenou zmenou sa v § 8 ods. 2 slová „odseku 1“ nahrádzajú slovami „odseku 2“, v čl. I, § 4 sa vypúšťa odsek 2 a nasledujúci odsek sa primerane prečísluje.

Pozmeňujúci návrh systematicky zaraďuje ustanovenie upravujúce poskytovanie (výplatu) príspevku do § 8, ktorý predmetnú problematiku upravuje. Súčasne terminologicky zjednocuje používané pojmy.

Ústavnoprávny výbor NR SR

Výbor NR SR pre financie a rozpočet

Výbor NR SR pre vzdelávanie, vedu, mládež a šport

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o pozmeňujúcich a doplňujúcich návrhoch uvedených pod bodmi **1 až 5 spoločne** s odporúčaním ich **schváliť.**

**V.**

**Gestorský výbor** na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky **návrh poslancov Národnej rady Slovenskej republiky Bélu BUGÁRA, Tibora BASTRNÁKA, Eleméra JAKABA a Ladislava BALÓDIHO na vydanie zákona o príspevku za zásluhy v športovej oblasti (tlač 1371)**   **schváliť v znení pozmeňujúcich a doplňujúcich návrhov** uvedených v tejto správe.

**Predmetná spoločná správa** výborov Národnej rady Slovenskej republiky **o výsledku prerokovania** **návrhu poslancov Národnej rady Slovenskej republiky Bélu BUGÁRA, Tibora BASTRNÁKA, Eleméra JAKABA a Ladislava BALÓDIHO na vydanie zákona o príspevku za zásluhy v športovej oblasti vo výboroch v druhom čítaní (tlač 1371a) bola schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 19. júna 2019 č. 234.

Týmto uznesením výbor zároveň poveril spoločného spravodajcu **Dušana Galisa,** aby na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a predkladal návrhy podľa príslušných ustanovení zákona o rokovacom poriadku Národnej rady Slovenskej republiky.

Bratislava jún 2019

**Ľubomír Petrák v. r.**

predseda

Výboru NR SR pre vzdelávanie, vedu, mládež a šport